กกต. มั่นใจเปิดรับสมัครส.ส วันที่ 4-8 กุมภาพันธ์เป็นไปด้วยความเรียบร้อย
นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง ยืนยันว่า กกต. มีความพร้อมเปิดรับสมัคร ส.ส.แบบแบ่งเขตเลือกตั้ง พร้อมกันทั่วประเทศตั้งแต่วันที่ 4-8 กุมภาพันธ์ 2562 ซึ่งในส่วนของผู้สมัครนั้นจะต้องยื่นหลักฐานประกอบการสมัครเพิ่มเติม คือ หลักฐานการยื่นภาษีบุคคลธรรมดาย้อนหลัง 3 ปี ขณะที่รายละเอียดนอกเหนือจากนั้นเหมือนกับทุกครั้งที่ผ่านมา ในส่วนของการปฏิบัติของผู้มาให้กำลังใจ หรือกองเชียร์ ก่อนเดินทางไปถึงที่รับสมัครสามารถทำได้ แต่เมื่อถึงสถานที่รับสมัครขอให้อยู่ในจุดที่ทาง กกต.ได้กำหนดไว้ โดยขอให้ร่วมเป็นสักขีพยาน และขอความร่วมมือให้อยู่ในความเรียบร้อย   แต่หลังได้เบอร์ผู้สมัครแล้วกฎหมายมีกำหนดห้ามโฆษณาหาเสียงด้วยการรื่นเริง จึงขอให้ผู้สมัครและกองเชียร์ได้ระมัดระวัง อย่างไรก็ตามมั่นใจว่า จะสามารถดูแลการรับสมัคร ผู้ลงสมัครรับเลือกตั้งสส ตั้งแต่วันที่ 4-8 กุมภาพันธ์ให้เป็นไปด้วยความเรียบร้อยได้     รองเลขาธิการคณะกรรมการการเลือกตั้ง กล่าวว่าประชาชนมีส่วนร่วมกับการรับสมัครเลือกตั้ง สส.ได้ทั้งการติดตามข้อมูลข่าวสารผู้สมัครรับเลือกตั้ง นโยบายพรรคการเมือง และร่วมตรวจสอบให้การเลือกตั้งเป็นไปอย่างสุจริตและเที่ยงธรรม หากพบข้อมูลการทุจริตสามารถโทรแจ้งได้ที่ 1444 และที่สำคัญคือการร่วมออกไปใช้สิทธิ์เลือกตั้ง ขณะที่การเปลี่ยนแปลง ในเรื่องของ เขตเลือกตั้ง นั้นยืนยันว่าทางกกต ได้ให้ความรู้ประชาสัมพันธ์ข้อมูลทั้งในส่วนของประชาชนและผู้สมัคร ได้รับทราบทั้งหมดแล้ว